Nege sterf in Limpopo-ongelukDie ongelukstoneel. (Foto: Facebook) Nege mense, van wie twee kinders, is Dinsdagoggend in ’n botsing in Polokwane, Limpopo, dood. Luidens inligting het die bestuurder van ’n sportnutsvoertuig glo beheer oor dié voertuig verloor en reg van voor teen ’n vragmotor op die N1-verbypad naby Mall of the North in Bendor Park gebots. Die pad was vanoggend tydelik gesluit terwyl nooddienste en wetstoepassingsowerhede op die ongelukstoneel geskarrel het. Daar word vermoed dat moegheid moontlik die oorsaak van die ongeluk was, sê die provinsiale departement van vervoer en gemeenskapsveiligheid. “Dit is hartverskeurend om wakker te word met sulke verskriklike nuus,” sê Polly Boshielo, LUR vir vervoer en gemeenskapsveiligheid in Limpopo. Boshielo het vanoggend haar medelye met die oorledenes se naasbestaandes betuig. “Die bedroefde families is in ons gebede. Ons bid dat hulle krag gegun word om deur hierdie moeilike tyd te kom.”